**מהלך מלחמת העולם השנייה –קרבות מרכזיים**

בשנים 1942-1943 נעצרה התקדמותן של מדינות הציר והגלגל הסתובב נגדן בשלוש חזיתות מרכזיות:

**בחזית האוקיינוס השקט**- קרב מידווי. האמריקאים הצליחו להנחיל ליפנים תבוסה ימית והטביעו שלוש מתוך שש נושאות המטוסים שלהם, כולל כל המטוסים עצמם ששהו על הסיפון. קרב זה נחשב כקרב מפנה בחזית האוקיינוס השקט, מכיוון שמקרב זה ואילך עברה השליטה הימית בהדרגה לידי הצי האמריקני.

**בחזית צפון אפריקה**- קרב אל-עלמין. הבריטים הצליחו להדוף את הגרמנים באל-עלמיין במצרים ופותחים במתקפה משולבת עם האמריקנים, שבסופה הגרמנים והאיטלקים נכנעים ומגורשים מצפון אפריקה.

**בחזית הרוסית**- קרב סטלינגראד. הרוסים מצליחים להחזיק מעמד מול המתקפה הגרמנית העצומה ובאביב 1943 לוכדים ארמיה גרמנית שלמה בת מאות אלפי חיילים. לאחר קרב זה נחלו הרוסים ניצחון בקרב נוסף, קרב קורסק, שהיה קרה הטנקים הגדול ביותר במלחמה. שני קרבות אלה החלו מתקפה נגדית של הרוסים כנגד גרמניה.

לאחר קרבות המפנה, אשר העבירו את היוזמה לידי בעלות הברית, היה צורך לפתוח חזית נוספת באירופה כנגד גרמניה, מלבד החזית הרוסית (במזרח). למרות שבשנת 1943 בעלות הברית הגבירו את ההפצצות על גרמניה, על מנת לפגוע בתעשייה הגרמנית ולשבור את רוחה של האוכלוסייה, התעשייה הנאצית המשיכה לייצר במהירות מדהימה והתושבים לא נשברו. הצורך בחזית שנייה הפך למוחשי יותר.

* **הפלישה לאיטליה**

לאחר שצפון אפריקה נכבשה על ידי ארה"ב ובריטניה, מנהיגי בעלות הברית החליטו לפלוש לאיטליה, בעלת בריתה של גרמניה הנאצית, על מנת להשיג דריסת רגל באירופה. ביולי 1943 פלשו חיילים בריטים ואמריקנים לסיציליה, בדרום איטליה והחלו לכבוש שטחים מידי האיטלקים. לאחר ניצחונות מהירים והדחת מוסיליני, הנאצים שלחו תגבורות לאיטליה, חילצו את מוסליני מכלאו במבצע קומנדו נועז והצליחו לכבוש מחדש שטחים נוספים ולעכב את התקדמות בעלות הברית. לאחר קרבות קשים ביותר, בעלות הברית התגברו על הגרמנים, שיחררו את רומא ביוני 1944 , אך "נתקעו" באזור הרי האלפים. היה ברור ששחרור אירופה חייב לבוא מכיוון אחר.

* **הפלישה לנורמנדיה**

על מנת לפתוח "חזית שנייה", החלו בעלות הברית בהכנות: הם ריכזו מאות אלפי חיילים, אלפי כלי שייט, אלפי טנקים ומטוסים בנמלי דרום אנגליה.

הגרמנים ציפו לפלישה מצפון צרפת והקימו מערכת של ביצורים ואף קראו לה "החומה האטלנטית". הגרמנים ציפו לפלישה באיזור העיר קאלה, שם המרחק בין חופי בריטניה לצרפת היה הקטן ביותר, וריכזו באיזור כוחות רבים. בעלות הברית ביצעו הטעייה ואכן מיקמו ארמיה שלמה מול חופי קאלה, רק על מנת לבלבל את הגרמנים.

לאחר דחיות רבות של מבצע הפלישה, נקבע ה- D-DAY (יום הפלישה) לנורמנדי, אשר בצפון מערב צרפת, ל-6 ביוני 1944: בלילה זה החלה הצליחה הגדולה בהיסטוריה.

בעלות הברית בחרו לתקוף בחוף נורמנדי המרוחק, אותו הגרמנים בכלל לא הביאו בחשבון. הם ניצלו את גורם ההפתעה והצליחו להנחית ביממה הראשונה 250 אלף חיילים. אלה הצליחו להתחבר ל- 3 דיביזיות שצנחו מאחורי החופים. הגרמנים המופתעים סירבו להאמין כי אכן זוהי פלישה אמיתית וסברו כי זו רק פעולת הטעיה ורק כעבור זמן, כשהבינו את המתרחש, מיהרו להחיש כוחות משוריינים לאזור, אך איחרו את המועד.

באותו הלילה, כעשרת אלפים מטוסים של בעלות הברית הפציצו עמדות גרמניות בכל רחבי צרפת. עם עלות השחר, פתחו ספינות בעלות הברית בהפגזה כבדה לאורך כל חופי נורמנדי.

בתוך חודש ימים הונחתו בחוף כ-1.1 מיליון חיילים, 200 אלף כלי רכב ו-750 אלף טונות של ציוד. ביום הפלישה נהרגו 2,132 ונפצעו 8,502 מחיילי כוחות הברית.

למרות שרוב הביצורים הגרמנים היו חלשים, בחוף אומהה, שהיה מבוצר יחסית הגרמנים פשוט "קצרו" את חיילי בעלות הברית במכונות הירייה האוטומטיות ובתותחים שלהם. חוף אומהה החזק היה חשוב מאוד מבחינה אסטרטגית. אם היו נהדפים שם, כל המבצע היה נכשל כי היה נתקע טריז בין קוי בעלות הברית. בחוף אומהה היו עמדות ירי מבוצרות רבות של הגרמנים ומכשול עיקרי בינן לבין החיילים האמריקאיים - בטון מזויין בעובי 5 מטרים, כשמעליו עמדות הגרמנים. לאחר קרבות קשים ועקובים מדם, כשבתחילה נהדפו כל נסיונות החיילים האמריקאיים להיכנס אל תוך צרפת ולצאת מהחוף, פוצץ קיר הבטון בנסיון הרביעי, כשבכל נסיון נהרגים חיילים רבים מאש הגרמנים.

הפלישה לנורמנדי הצליחה לפתוח חזית מערבית באירופה, ואילצה את גרמניה לפצל את כוחותיה לשניים - כנגד בריה"מ וכנגד בעלות הברית המערביים (ארה"ב, בריטניה,מדינות הכתר הבריטי וכוחות צרפת החופשית)- מה שהחליש את כוח עמידתה. לאחר כיבוש חופי צרפת, בעלות הברית התקדמו בהדרגה לתוך יבשת אירופה: הבריטים שיחררו את בלגיה והולנד, והאמריקאים שיחררו את פריז (בירת צרפת). לאחר קרבות קשים במזרח בלגיה, בעלות הברית החלו להתקדם, ב 1945, לתוך גרמניה עצמה.

* **כיבושי הרוסים במזרח**

בזמן שבעלות הברית פלשו לנורמנדיה, חיילי ברית המועצות החלו כובשים מחדש את כל השטחים שנכבשו מהם ע"י הגרמנים. לאחר הכנעת הגרמנים בקרב סטאלינגרד, היוזמה ההתקפית עברה ל"צבא האדום". הרוסים הגבירו את יכולת הייצור שלהם ושלחו לחזית כוח אדם רענן וכך הצליחו להדוף את הגרמנים המותשים, עד ששחררו את כל השטחים שנכבשו מהם ולבסוף אף הגיעו לתוך שטח גרמניה עצמה.

מלחמת העולם השנייה הסתיימה רק לאחר כניעתן הסופית של שתי מדינות הציר העיקריות: גרמניה ויפן.

אולם האופן בו שתי המדינות נכנעו היה שונה לחלוטין: בעוד גרמניה נכנעה לאחר שצבאות בעלות הברית פלשו אליה וכבשו את בירתה, ברלין, יפן נכנעה מבלי שנכבשה, לאחר שהוטלו עליה שתי פצצות אטום.

**כיבוש גרמניה**

לאחר הפלישה לנורמנדי ופתיחת "חזית שנייה", החלה גרמניה הנאצית לאבד שטחים באירופה ולקרוס בהדרגה. בנוסף למיליוני ההרוגים בקרבות, סבל העורף הגרמני מהפגזות כבדות על ערי גרמניה מידי מטוסי בריטניה וארה"ב. הפצצות אלו גרמו למאות אלפי הרוגים בקרב אזרחי גרמניה ולהרס רב של תשתיות ומבנים. ההפגזה הנודעת ביותר התקיימה בפברואר 1945 על העיר דרזדן, הפצצה בה השתתפו 3,500 מטוסים ואשר גרמה להרס כליל של העיר ולהריגת 250,000 מתושביה.

בראשית 1945 פלשו הרוסים ממזרח והבריטים והאמריקאים ממערב אל תוך גרמניה. הצבא הרוסי נקט באלימות קשה מאד נגד האוכלוסייה הגרמנית, שכלל רצח אזרחים, התעללות ואונס של למעלה ממיליון וחצי נשים. בפברואר 1945 נערכה וועידת יאלטה (ברוסיה), בהשתתפות רוזוולט, סטלין וצ'רציל. בוועידה זו שוב נקבע כי הלחימה תימשך עד כניעת גרמניה ללא תנאי וכי לאחר הכיבוש תחולק גרמניה לאזורי כיבוש שיחולקו בין המעצמות.

ב 25 באפריל נפגשו הכוחות האמריקאיים והרוסים והחל השלב האחרון בלחימה- שלב המצור על ברלין. ב-30 באפריל התאבד היטלר בבונקר שלו בברלין וכעבור יומיים העיר נכבשה. ב-8 במאי נכנע הצבא הגרמני ללא תנאי והמלחמה באירופה הסתיימה. **לאחר כניעתה, שטחי גרמניה עברו לשליטת בעלות הברית ומנהיגיה הועמדו לדין על פשעי מלחמה ופשעים נגד האנושות.**

הכנעת יפן

למרות היתרון הצבאי האמריקני, היפנים נלחמו בנחישות על כל אי ועל כל פיסת אדמה. בנוסף הם הפעילו קאמיקזות (טייסי מטוסי קרב עמוסי חומר נפץ, אשר התרסקו לתוך נושאות מטוסים אמריקנים) שהסבו נזק רב ואובדן גדול בחיי אדם.

ב – 26 ליולי 1945 הוגש ליפן אולטימטום שקרא ליפן להיכנע ולא- יהיה דינה חורבן מוחלט. היפנים היו מוכנים להיכנע, אך בתנאי שהקיסר היפני ימשיך לשמש בתפקידו, אולם האמריקנים דרשו רק כניעה ללא תנאים.

ב- 6 לאוגוסט 1945 הוטלה פצצת האטום הראשונה (מסוג אורניום) על הירושימה וגרמה למותם המיידי של כיותר ממאה אלף יפנים . לאחר יומיים ב- 8 לאוגוסט הכריזה ברית המועצות מלחמה על יפן וצבאותיה פלשו לאזורי הכיבוש היפני בסין ובקוריאה. למחרת ב- 9 לאוגוסט הטילו האמריקאים פצצת אטום שנייה (מסוג פלוטוניום) על העיר נגסאקי שגרמה למותם המיידי של כ- 50,000 יפנים. הפצצה האטומית גרמה לא רק לאובדן המון חיי אדם, אלא גם לפגיעה רדיואקטיווית בחיי הניצולים. יפנים רבים, ששרדו את הפצצה חלו במחלות משונות ונפטרו. ילדים רבים נולדו עם מומים ונגרם נזק אדיר לסביבה.